Barış Akarsu
Barış Akarsu (29 iyun 1979, Zonquldak, Türkiyə – 4 iyul 2007, Bodrum, Muğla ili, Türkiyə) — Türkiyə müğənnisi və aktyoru idi. Uşaqlıqdan musiqiyə olan marağı səbəbindən müxtəlif alətlərdə ifa etməyi öyrənib. Türk musiqisində rok və Anadolu rok janrlarının önəmli adlarından biri sayılan Akarsu, cəmi 3 il davam edən sıx peşəkar musiqi karyerasında əhəmiyyətli bir pərəstişkar topladı. O, gənc yaşlarında dünyasını dəyişsə də, qoyduğu musiqi irsi onu sevən və hörmət edən dinləyicilərin yaddaşında hələ də qalmaqdadır. 2004-cü ildə dostlarının təkidi ilə Barış Akarsu peşəkar şəkildə musiqi yaratmaq məqsədi ilə ATV-də yayımlanan Akademi Türkiye adlı müsabiqəyə qatılır. O, uzun müddət yarışmaya qatılıb və Haluk Levent, Deniz Arçak kimi bir çox adla duetlər ifa edib. Müsabiqədə qalib gəldikdən sonra ilk albomunun hazırlığına başladı. 2005-ci ilin yanvar ayında, təxminən beş ay işlədikdən sonra, "Islak Islak" adlı ilk albomunu buraxdı. Bu albomdan ilk olaraq sözləri və musiqisi Cem Karacaya aid olan və albomla eyni adda olan "Islak Islak" mahnısını çıxarıb. İlk albomundakı mahnısı ilə yanaşı, "Mavi", "Kimdir O", "Bir Kasaba Akşamı" və "Amasra" kimi digər mahnıları da yüksək qiymətləndirilib və bu mahnılara kliplər də çəkilib. Bu albomda o, "Gel Gör Beni Aşk N'eyledi" mahnısını da oxuyub və klipə çəkdirib. 2005-ci ildə çoxlu konsertlər verib, müxtəlif radio və televiziya proqramlarında iştirak edib. İlk albomundan sonra bütün Türkiyədə tanındı. 2006-cı ilin əvvəlində ikinci albomunun hazırlığına başladı. Onun "Düşmeden Bulutlarda Koşmam Gerek" adlı albomu 2006-cı ilin avqustunda işıq üzü gördü. Albomda yer alan "Ben" və "Yeter Be" mahnılarının sözləri və musiqisi ona məxsusdur. O, albomla birlikdə "Vurdum En Dibe Kadar" mahnısının klipini də yayımlayıb. Albom çıxdıqdan qısa müddət sonra Merve Sevi ilə birlikdə Star TV-də yayımlanan "Yalancı Yarim" serialında rol almağa başladı. O, bu serialın çəkilişləri zamanı “Yaz demedim” mahnısına klip çəkdirib. O, 2006-2007-ci illərdə çəkildiyi seriallar üçün daha bir neçə mahnı hazırlayıb. 2006 və 2007-ci illər Barış Akarsunun karyerası üçün gərgin illər olub. 9 May 2007-ci ildə keçirilən 13-cü Kral TV Video Musiqi Mükafatlarında "Ən Yaxşı Rok Sənətçisi" mükafatını qazandı və mükafatını Murat Göğebakan təqdim etdi. Akarsu serial çəkilişlərinə və konsertlərinə davam edərkən, 29 iyun 2007-ci il, cümə günü, 28-ci ad günü axşamı Muğlanın Bodrum mahalından 5 kilometr aralıda yerləşən Torba qovşağında təxminən saat 22:30-da yol-nəqliyyat qəzası keçirdi. Beş gün reanimasiyada qalan Barış 4 iyul 2007-ci ildə vəfat edib. Ölümündən 6 ay sonra, 2008-ci ildə studiyada oxuduğu və rol aldığı seriallarda ifa etdiyi mahnılardan ibarət "Ayrılık Zamansız Gelir" adlı albomu işıq üzü görüb.